Bybelskool » EFESIËRS 4:1-16
Eenheid van die kerk
1 Daarom spoor ek julle aan, ek, wat ter wille van die Here 'n gevangene is, om so te leef dat julle die roeping waarmee julle geroep is, waardig is: 2 deur mekaar met volkome nederigheid en saggeaardheid, en met geduld in liefde te verdra, 3 en julle daarop toe te lê om die eenheid wat die Gees bewerk, te bewaar deur die band van vrede – 4 een liggaam en een Gees, soos julle ook deur julle roeping tot een hoop geroep is: 5 een Here, een geloof, een doop, 6 een God en Vader van almal, wat oor almal en deur almal en in almal is. 7 Maar aan elkeen van ons is 'n genadegawe geskenk, soos Christus dit uitgedeel het. 8 Daarom staan daar: "Toe Hy opgevaar het na bo, het Hy krygsgevangenes weggevoer; Hy het gawes aan die mense gegee."
9 "Hy het opgevaar" – waarop anders dui dit as dat Hy eers neergedaal het na die laer dele, die aarde? 10 Die Een wat neergedaal het, is dieselfde Een wat opgevaar het tot bo al die hemele, f sodat Hy alle dinge kon vul. 11 En Hy het sommige as apostels , ander as profete, ander as evangeliste, en ander as herders en leraars gegee. 12 om die heiliges toe te rus vir hulle dienswerk, om die liggaam van Christus op te bou, 13 totdat ons almal kom tot eenheid in geloof en in kennis van die Seun van God , en tot 'n volwassenheid wat in ooreenstemming is met die volgroeide gestalte van die volheid van Christus. 14 Die doel hiervan is dat ons nie meer klein kindertjies sal wees nie, wat deur onstuimige golwe rondgeslinger word en rondgewaai word deur elke wind van lering, deur mense se slinksheid en die gekonkel waardeur hulle dwaling beplan; 15 maar dat ons eerder, terwyl ons in liefde aan die waarheid vashou, in alle opsigte na Hom toe sal groei. Hy, Christus, is die Hoof 16 uit wie die hele liggaam, harmonieus saamgevoeg en saamgebind, deur die ondersteuning van elke gewrig, volgens die werking van elke deel afsonderlik, die groei van die liggaam bewerk tot sy eie opbou in liefde.
Paulus begin hierdie hoofstuk met 'n frase wat baie herinner aan Filippense 1:27: "Laat julle lewenswandel in ooreenstemming wees met die roeping wat julle van God ontvang het."
In Filippense praat Paulus van 'n ooreenstemming met die evangelie van Jesus Christus, hier van 'n ooreenstemming met die roeping wat hulle van God ontvang het. Die roeping het dus te make met die wyse waarop die evangelie in die wêreld tot sy reg kom.
En Paulus spel dié lewenswandel waarnatoe hulle geroep is uit in 5 aspekte:
verdraagsaam en die
handhawing van eenheid.
Dit is die dinge waarop gefokus moet word in die proses om aan God gehoorsaam te wees.
Let op dat die eenheid vir Paulus belangriker is as die ander aspekte, en dat hy in vers 4-6 die motivering vir eenheid gee deur 7 manifestasies van die eenheid te beskrywe: daar is
God en Vader.
Daarmee gee hy 'n Trinitariese (Gees, Here [Jesus], God [Vader]) sowel as 'n gemeentelike begronding van eenheid (liggaam, hoop, geloof, doop).
God is een wese, al is Hy drie persone. En die geloofsgemeenskap is een, al is hulle verskillende mense en het hulle selfs verskillende rolle.
Paulus motiveer God se genadegawes met die Messiaanse interpretasie van Psalm 68:19. Dié Psalm praat van God as die oorwinnaar wat na Sion toe terugkeer en geskenke ontvang van dié wat verslaan is. Paulus praat van Christus wat neergedaal het uit die hemel na die aarde en die magte verslaan het. As verhoogde en verheerlikte Here vul Hy alles met sy teenwoordigheid en gee aan alle gelowiges genadegawes.
En let op dat die genadegawes aan almal gegee is, omdat alle gelowiges één is. Sommige gelowiges is selfs gawes – die begin van ons ampsbeskouing – in terme van hulle rolle:
Die eerste 3 kategorieë van gawes was mense wat baie keer gereis het om die evangelie te bring (hoewel sommige evangeliste hulleself ook gevestig het [Hand. 21:8]), en die laaste 2 was baie keer meer gevestig in 'n spesifieke werkkring.
Maar, hulle almal het net een doel, en dit is om die liggaam van gelowiges toe te rus vir die gebruik van hulle gawes, sodat die kerk in sy doel kan slaag, om in alle opsigte te groei na Christus toe.
Soos elkeen sy funksie vervul, bou die liggaam homself op in liefde, 'n liefde wat hom verheug in die waarheid.
Eenheid in die waarheid is die kenmerk van 'n gesonde geloof en 'n gesonde gemeenskap van gelowiges. Elke woord in hierdie 16 verse is belangrik. Elke funksie wat elke lid van die liggaam van Christus vervul, is belangrik. En die begronding daarvan in die Drie-enige God is die fondament van hierdie groeiproses waar ons volwasse word in Christus soos ons in liefde een in die waarheid bly.